google/wiki40b huggingface dataset:
Vladimir Obrutsjev

Bakgrunn

Obrutsjev gikk på realgymnasium i Vilna, som den gang var del av Tsar-Russland, og studerte deretter ved Gruveinstituttet i St. Petersburg, med avslutningseksamen i 1886.

Forskning

I perioden 1889 til 1892 var han geolog ved grveembedet i Irkutsk. 
På grunn av den store politiske uro oppgav han tiden i Sibir i 1912.
Fra 1919 til 1921 var han professor og dekan ved Universitetet i Simferopol og 1921 til 1929 professor for anvendt geologi og lagerstättekunnskap ved gruveakademiet i Moskva. I år 1913 var han dessuten han professor ved gruveakademiet i St. Petersburg. 
Han ble innvalgt i Sovjetunionens vitenskapsakademi i 1926 og ble forstander for dets geologiske institutt i 1933.
Blant hans øvrige tallrike verk kan særlig nevnes arbeider om Sibirs geologi (tre bind, 1935-38), en historisk-bibliografisk oversikt over Sibirs geologiske utforskning (fem bind, 1936-43) samt en geografisk og geologisk beskrivelse av det østlige Mongolia (1947). Han var også skjønnlitterær forfatter.

Forfatter

Foruten sitt faglige forfatterskap bedrev Obrutsjev også med populærlitteratur. Han ble i sitt hjemland godt kjent for to populære science fiction-romaner, Plutonia (Плутония, 1915) og Sannikovs Land (Земля Санникова, 1924). Begge historiene var bygd over samme lest som Arthur Conan Doyles The Lost World, ved at de skildrer i detalj oppdagelsen av isolerte verdener med prehistoriske dyr på tidligere uutforskede øyer nord for Alaska eller Sibir. I Plutonia er det dinosaurer og andre jurassiske arter som oppdages i et underjordisk område nord for Alaska. Obrutsjevs omfattende kunnskaper innen  paleontologi kommer tydelig til syne. Sannikovs Land dreier seg om en fantomøy  i Nordishavet, omtalt av Jakov Sannikov i 1811.
I sovjettiden kom to eventyrhistorier, Gullgravere i ørkenen (1928) og I Sentralasias villmark (1951).
Utah Lake

Utah Lake dekker 392 km² og er den største naturlige ferskvannssjøen i delstaten Utah i USA. Vannet kommer rennende fra mange små Wasatch fjellers vassdrag som samler seg her, og renner videre ved Jordan River nord fra Utah Lake til Store Saltsjø. I sjøen finnes 13 forskjellige fiskearter.
Less Sophistication

Less Sophistication er et musikkalbum med The Jessica Fletchers, utgitt i 2004.
Ochraethes

Utseende

Middelsstore, avlange, matte trebukker. Artene kan minne litt om vepser. Noen er lyst brunlige, andre er tegnet i gult og brunt. Antennene er spinkle og litt over halvparten så lange som kroppen. Pronotum er rundet, nesten sirkelrundt sett ovenfra. Dekkvingene er jevnbrede.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Slekten er hovedsakelig utbredt i Mexico, men forekommer også i det sørvestlige USA og i Guatemala.
ASL Airlines Hungary

Historie

Selskapet blei oppretta i 1991. Det hadde opprinnelig navnet NAWA Air Transport. I 1993 kjøpte Farner Air Transport fra Sveits selskapet og det endra navn til Farner Air Transport Hungary. Begge selskapa var eid av ASL Aviation Group og i 2005 døpte det om fire av sine flyselskap i Irland, Frankrike, Sveits og Ungarn. Det ungarske selskapet blei da til ASL Airlines Hungary, mens de andre fikk navna ASL Airlines Ireland, ASL Airlines France og ASL Airlines Switzerland. I samme gruppa finnes også ASL Airlines Belgium, ASL Airlines Spain, K-Mile Air i Thailand og Quikjet Airlines i India.

Flyflåte

Flyflåten til ASL Airlines Hungary består av Boeing 737-400.
Alice Goodbody

Handling

En søt ung jente som arbeider som servitrise på en hamburgerresurant i Hollywood Boulevard for sjansen hun har ventet på når hun vinner en rolle i "seventh most expensive movie ever made". Hun blir kastet inn i den kyniske filmindustrien og må ligge seg opp til toppen.
En slags parodi på filmbransjen i Hollywood.

Om filmen

En mainstream sexkomedie der hovedrollen spilles av pornostjernen Colleen Brennan. Filmen har fått beskjeden omtale og oppmerksomhet.
Filmen gikk rett på video i Norge rundt 1982-83.
«Ophaalbrug in Nieuw-Amsterdam»

«Ophaalbrug in Nieuw-Amsterdam» (Vindebro i Ny-Amsterdam) er en akvarell malt av Vincent van Gogh i 1883.
Murano

Murano er en øy med 5500 innbyggere utenfor Venezia der det er tradisjon for å produsere glass, for eksempel glassperler med innlagt bladgull til bruk i smykker. Øya ligger om lag 1,5 km nord for Venezia og består, selv om den omtales som en øy, av flere øyer som er bundet sammen med bruer.
Fra først av var øya, som er bebodd fra 500-tallet, kjent som en fiskerlandsby. Men i 1291 måtte alle glassmakerne i Venezia bosette seg på Murano på grunn av brannfaren i Venezia. De begynte med eksport, først av glassperler og speil, senere av andre glassprodukter, og en periode var øya den største glassprodusenten i Europa. Lysekroner fra Murano ble spesielt kjent, og selv om næringen ikke er like viktig som på 1700-tallet, er den fremdeles en viktig næring på øya.
Men etter hvert har turisme overtatt også her som den viktigste næringen. Blant annet er et museum som viser glasskunsten i Murano et populært besøksmål.
Båtulykken i Thekkady

Redningen

I den 777 km² store nasjonalparken er det ville dyr, blant annet elefanter.
Et redningsteam hentet opp 26 lik og to overlevende. De første ble reddet før lokale og statlige representanter kom til stedet. Ingen av de som kom først hadde dykkerutstyr. Dykkere fra den indiske marine kom til stedet fem-seks timer senere. Ytterligere 40–50 dykkere fra marinens hovedkvarter i Kochin kom til og hjalp med å hente opp omkomne. Den 3. oktober fortsatte letingen etter omkomne.
Representanter fra myndighetene i Kerala, turistmisteren og ministeren for vann- og naturforekomster kom til ulykkesstedet sent på natten og ledet redningsarbeidet.

Undersøkelser

Opprinnelig ble det oppgitt at det var 74 passasjerer ombord, men politiet fant senere ut at det var 87, noen av de overlevende passasjerene hadde i forvirringen forlatt åstedet uten å melde fra.

Etterspill

Den 2. oktober ble det kjent at myndighetene ville betale for transport av likene til sine hjemsteder og betale fem lakhs rupi (om lag 150 000 kroner) til de avdødes nærmeste. 
Delstatsregjeringen i Kerala forlangte rettslig granskning av tragedien.
Rormannen, Victor Samuel, manglet erfaring med fartøyet og de nødvendige kvalifikasjonene for å kunne operere det. Fartøyet var modifisert, noe som hadde gjort det ustabilt. Det hadde ikke blitt testet og resertifisert etter modifiseringen. Da ulykken inntraff hadde det også tolv passasjerer utover det fartøyet var sertifisert for. I tillegg hadde ikke passasjerene tilgang til redningsvester og de på toppdekket satt på usikrede plaststoler.
Samuel og en annen av besetningen ble arrestert 5. oktober, anklaget for å ha «forårsaket død utilsiktet.»

Kritikk

Opposisjonslederen i Keralas parlament, Oommen Chandy, kritiserte granskningen, påstod at den forsøkte å gjøre rormannen til syndebukk og ansvarlig for tragedien. Den indiske avisen Deccan Herald hevdet ulykken var «et resultat av ren uaktsomhet.» I ettertid ble ytterligere fire personer arrestert i forbindelse med ulykken.
Javier Pastore

Klubbkarriere

Javier Pastore startet sin karriere i den argentinske klubben Talleres. Pastore jobbet seg sakte opp til førstelaget. I 2007 gjorde han sin debut i argentinsk andre divisjon under vingene til manager Ricardo Gareca. Han spilte kun fem kamper i 2007 sesongen.
Under 2008 sesongen ble han lånt ut til Huracán i den argentinske toppdivisjonen. Pastore gjorde sin profesjonelle debut for Huracán den 24. mai 2008, i et 1-0 tap mot River Plate.
Den 11. juli 2009 gikk Pastore til Palermo. I slutten av juli 2011 ble det kjent at Pastore var blitt kjøpt opp av den franske fotballklubben Paris Saint-Germain for 42 millioner euro.
Pastore spilte i sju sesonger for PSG, og vant fem seriegull og fire cupgull med klubben. I 2018 ble han solgt til AS Roma for rett under 25 millioner euro.
Mandatfordeling på fylker

Til norske stortingsvalg blir mandatfordeling på fylker regulert av to faktorer: folketall og areal. Det siste har til hensikt å gi distrikter med lavt folketall øket representasjon i nasjonalforsamlingen, men er en praksis som er uvanlig i demokratiske land. Denne dynamiske fordelingsmåten ble innført ved stortingsvalget i 2005, etter at det tidligere var en mer fast fordeling av mandater pr. fylke.

Fordeling

Hvert fylke (valgdistrikt) er tildelt stortingsmandat i forhold til dets folketall og areal, etter følgende nøkkel: 1 poeng pr innbygger + 1,8 poeng pr kvadratkilometer. Det siste leddet er gjort for at distriktene skal bli bedre representert enn de ellers ville ha blitt, ettersom de fleste fylkene utenom det sentrale østlandsområdet har lavt folketall, men er store i areal.
Fordelingen i hvert valgdistrikt skjer i henhold til Sainte-Laguës metode slik at det partiet som har flest stemmer får det første mandatet. Deretter deles hvert partis antall stemmer på 1,4 − 3 − 5 − 7 og så videre - og det opprettes en ny sortert rekkefølge. Mandatene fordeles i henhold til denne. De 19 utjevningsmandatene, ett fra hvert valgdistrikt, fordeles etter de nasjonale stemmetallene og kun blant de partiene som kommer over sperregrensen.

Skjevhet og justering

Bak hvert mandat står det ulikt antall innbyggere i fylkene. For de fleste fylkene er ikke forskjellen så stor, de ligger fra 26442 (Troms) til 33775 (Vestfold) innbyggere/mandat, men Finnmark skiller seg ut med 14757 innbyggere/mandat, dvs. at det står mer enn dobbelt så mange vestfoldinger bak hvert mandat enn finnmarkinger. Denne skjevheten ved det norske valgsystemet er kritisert av OSSE 
Mandatfordelingen justeres hvert 8. år, og ble således justert før stortingsvalget i 2013 på grunnlag av folketallet 1. januar 2012. Ved justeringen av mandatfordelingen i 2012 fikk omtrent halvparten av fylkene endret mandattallet. De allerede folkerike fylkene med størst tilvekst økte antallet mandater (økning): Akershus (1), Oslo (2), Rogaland (1) og Hordaland (1). Store fylker med relativt liten befolkning tapte ett mandat hver: Hedmark, Sogn og Fjordane, Nord-Trøndelag, Nordland og Troms. For de resterende fylkene var det ingen endring fra 2004.
Neste justering vil finne sted før stortingsvalget i 2021, basert på folketallet 1. januar 2020. SSBs prognoser for folketallsutvikling tilsier at det blir færre endringer i mandatfordelingen i 2021, kun Oslo og Akershus vil øke med et mandat hver, på bekostning av et mandat fra hver av Møre og Romsdal og Finnmark. Slår prognosene til vil et enkelt fylke (Oslo) for første gang ha 20 mandater, mens tre vil ha kun 4 hver (Aust-Agder, Sogn og Fjordane og Finnmark).
I følge Poll of polls vil kommuner som overføres fra et valgdistrikt til et annet påvirke mandatfordelingen. Deres prognose er at Akershus får to nye mandater til 19, Oslo ett nytt mandat til 20 og Sør-Trøndelag ett nytt mandat til 11, mens Buskerud, Oppland, Møre og Romsdal og Nord-Trøndelag vil miste ett mandat hver.
Sophie Turner

Karriere

Hun fikk sin første rolle i 2011, som Sansa Stark, datter av en mektig Lord i HBO's fantasy-dramaserie Game of Thrones. Det var hennes dramaskolelærer som oppfordret henne til å prøvespille for rollen. Hun farget håret fra blondt til rødt før prøvespillingen.
i 2013 spilte hun hovedrollen for en indie thriller-film, Panda Eyes. En film basert på novellen Another Me, skrevet av Cathrine MacPhail. Hun spilte Adeline March i TV-filmen The Thirteenth Tale i 2013, og var med i komediefilmen i Barely Lethal.  
Hun leste også en novelle skrevet av Lev Grossman i tillegg til lydbokversjonen av novellen Dangerous Women, skrevet av George R. R. Martin. Fortellingen i sistnevnte finner sted i Westeros, i A Song Of Ice And Fire-verdenen, mange år før starten av A Game Of Thrones.

Biografi

Turner var født i Northampton og flyttet til Warwick da hun var to år. Der gikk hun på Warwick Prep School til hun var elleve år gammel, og flyttet senere til King's High School. Turner har vært et medlem av den lokale teateret Playbox Theatre Company siden hun var tre år.
Turner er venner med skuespillerinnen Maisie Williams, som spiler Sansa Starks (hennes Game Of Thrones-rolle) lillesøster Arya Stark. De møttes på audition for roller for Game Of Thrones før de fikk rollene. 
Etter at innspillingen av første sesong av Game of Thrones var ferdig, adopterte Turner hunden Zunni,  som spiller Sansa Starks skrekkulv Lady.
Hun ble forlovet med Joe Jonas 15.oktober 2017.
Muleshoe (Texas)

Muleshoe er en by i den amerikanske delstaten Texas med et areal på 8,9 km² og en folkemengde på 4.530 innbyggere (2000). Muleshoe er administrativt sete i Bailey County.
Byen ligger i landskapet Llano Estacado og tett på grensen til New Mexico.
Terje Nilsen

Karriere

Hans største suksess var melodien «Mjelle», skrevet i 1974, utgitt første gang på Æ i 1977. Senere utgitt 1990 på plata Kanskje som lå lenge på Norsktoppen og omskrevet i 2005. På albumet finnes også sangen «Se for et vær det e'», hvor Nilsen synger duett med Eva Trones i oversettelsen av den amerikanske popstandarden «Baby, It's Cold Outside». I 2010 sang han duett med Tonje Unstad i sangen «Motbydelig nydelig».
I tillegg til egne plater medvirket han på utgivelser med trioen Crossbreeze (med Walter Albriktsen og Finn Sletten) i 1974, Henning Gravrok (Hyss, 1996) og med Tungtvann (Pøbla, singel, 2001).  
Han var Nordland Musikkfestukes profil i 2003. Så ble det plateutgivelse i 2005 med De Voksne Herrers Orkester, som var Harald Dahlstrøm, Yngve Moe og Steinar Krogstad og  turneer blant andre med Korgen Kammerskor 2005 og opptreden for Nordlændingernes Forening i 2006. Nilsen samarbeidet også med Halvdan Sivertsen. 
Han var bror til Randi Nilsen som ble gift med Harald Berg, og dermed onkel til plateartistene Terje Berg og Eli Johanne Berg, samt fotballspillerne Ørjan, Runar og Arild Berg.
Passy (Paris Metro)

Passy er en stasjon på metroen i Paris.
Stasjonen betjener linje 6.
Nahrawankanalen

Nahrawankanalen var den største kanalen anlagt i oldtiden i Det nære østen. Den løp langs Tigris i nærheten av Ktesiphon.
Nahrawan-kanalen stammet fra 200-tallet e.Kr. og var  400 km lang og varierte i bredde mellom 30 m og 122 m. Den rakk fra Tigris nær Samarra til elven Diyala. Med Nimrods demning ble Tigris oppdemmet og vann omdirigert inn i kanalen.
Fotografen Gertrude Bell dokumenterte i 1909 det inntørkede kanalløpet.
I februar 628 ble kanalen et virksomt hinder for Herakleios' angrep på Ktesiphon. Herakleios ble stanset mange kilometer fra hovedstaden.
Fylkesvei 6730

Fylkesvei 6730 (Fv6730) i Trøndelag går mellom Tuset og Drivvoll i Selbu kommune. Veien er 3,3 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 976 (Sør-Trøndelag).
Spesialeffekt

Historikk og teknikker

Spesialeffekter i film brukes i tillegg til vanlig  filmteknikk og filmatiske virkemidler som lyssetting, kameravinkler, klipp, lyd, musikk og liknende. Den mest grunnleggende filmeffekten er illusjonen av «levende bilder». Fenomenet med etterbilder i øyet, som ble beskrevet av den britiske legen Peter Mark Roget allerede i 1824, er selve grunnlaget for at vi opplever en serie stillestående enkeltbilder i en film som en jevn, sammenhengende bevegelse når de blir vist raskt etter hverandre.
Mange av de visuelle effektene i filmer er lånt direkte fra tradisjonelt teater. Det gjelder bruk av lys, ulike kulisser og malte bakgrunnstablåer, sminke,  maskering, dokker og liknende. Mer spesielle sceneeffekter er bruk av for eksempel røyk og speil.
De tidligste spesialeffektene i film ble laget i kameraet eller ved å bruke miniatyrmodeller, bakgrunnprojeksjoner (av andre filmopptak) og såkalte matte paintings, det vil si malte bakgrunnsmotiver, ofte på glassplater eller store lerreter. Slike glassvegger, eller forgrunnsmodeller, blir plassert mellom skuespillerne og kameraet og er delvis påmalt et motiv, eller bygd opp med kulissemodeller, på en slik måte at motivet ser ut som en nøyaktig fortsettelse av det virkelige motivet som er bak det ellers usynlige glasset. På den ferdige filmen, der bildene er flate, vil de malte delene på glasset og de virkelige bak glasset fortone seg som ett bilde. Resultatet kan for eksempel bli en scene der skuespillerne beveger seg i et landskap med et spektakulært motiv øverst i bakgrunnen.
Andre teknikker er knyttet særskilt til fotografering og filmmediet, blant annet ulike typer animasjon, bakgrunnsprojeksjon, bluescreen og moderne, dataskapte effekter, såkalte CGI-teknikker (computer generated images). Fra 1990-tallet har dataskapte effekter og animasjoner stadig oftere blitt kombinert med realfilm i vanlige filmer, og mange moderne underholdningsfilmer bruker visuelle spesialeffekter for å fortelle historien effektiv og vise det som ellers ikke lar seg filme eller blir for dyrt å gjennomføre med tradisjonelle teknikker og i «virkeligheten».

Pyroteknikk

Pyroteknikk omfatter visuelle effekter i tv, film og teater for å kontrollere røyk, brann, eksplosjoner og gnister. Lettere pyroteknikk er brukt innendørs, tyngre pyrotekniske effekter brukes utendørs. Typiske eksempler på innendørs pyroeffekt er gnistregn fra sikringsboks, flammer, flashbomber og røykeffekter. Utendørs pryroteknikk kan omfatte bileksplosjoner, skuddtreff, flammebruk på person og større eksplosjoner. Det kreves i mange land sertifisering for å håndtere pyroteknikk ute og inne.
Norges kvinnelandslag i ishockey

Norges kvinnelandslag i ishockey er kvinnenes nasjonale ishockeylag i Norge. Laget representerer Norge på International Ice Hockey Federations IIHF World kvinner Championships og er kontrollert av Norges Ishockeyforbund. Norge vant bronse i EM i 1993 i Esbjerg, Danmark. Norge har 643 registrerte kvinnelige spillere i 2014.
Statsforvaltning

Statsforvaltning eller statsadministrasjon er en stats indre styre, administrasjonen av staten og samfunnet.

Norge

Statsforvaltningen i Norge er den delen av offentlig forvaltning som omfatter departementer, direktorater og en rekke faste råd og utvalg, og driver i hovedsak ikke-markedsrettet virksomhet. De er underlagt regjeringen, hvor statsrådene leder hvert sitt departement.
Det blir jevnlig gjort endringer i departementsstrukturen, ved at saksområder blir overført mellom departementer eller ved at departementer blir nedlagt eller opprettet. Stoltenberg II-regjeringen har pr. april 2010 18 departementer og 20 regjeringsmedlemmer medregnet statsministeren.
Førstelektor

Førstelektor (fra latin lector, foreleser) er en stilling ved norske høgskoler og universiteter. Førstelektorstillingen i dagens form ble innført av Kirkedepartementet i 1969 som en opprykksstilling for høgskolelektorer og universitetslektorer. Opprykket bygget opprinnelig mest på ansiennitet innen undervisning, men over tid fikk opprykksbedømmelsene en fastere form. Kravet til opprykk er i dag dokumentert pedagogisk utviklingsarbeid som i omfang og nivå tilsvarer en doktorgrad. Stillingen er dermed et undervisningsorientert alternativ til den mer forskningsorienterte stillingen som førsteamanuensis, som har større krav til vitenskapelig kompetanse. Stillingen tilsvarer stillingsbetegnelsene Associate Teaching Professor i USA og Senior Teaching Fellow i Storbritannia.

Historie

Stillingsbetegnelsen førstelektor ble tatt i bruk i Norge i første halvdel av det 20. århundre og betegnet opprinnelig en lektor med lederoppgaver eller en viss ansiennitet; stillingen var brukt slik f.eks. ved militære skoler i 1930-årene. Den var på det tidspunktet ikke noen alternativ karrierevei og det var ikke knyttet noen særskilt kompetansebedømmelse til stillingen utover de generelle formalkravene til lektorstilling. I 1948 ble det opprettet 70 førstelektorstillinger i staten for å bøte på dårlige avansementsmuligheter for lektorer i den høyere skolen (gymnas og tilsvarende); stillingsbetegnelsen ble året etter endret til lektor I.
I 1969 innførte Kirkedepartementet førstelektor som opprykksstilling for høgskolelektor/universitetslektor; opprykket var opprinnelig basert hovedsakelig på ansiennitet og det ble bestemt at inntil halvparten av lektorene kunne innplasseres som førstelektorer. Kirkedepartementet utarbeidet retningslinjer for opprykket. Over tid fikk opprykksbedømmelsene en fastere form og stillingen etablerte seg som et alternativ til opprykk til førsteamanuensis som bygget på et større dokumentert pedagogisk utviklingsarbeid som i omfang skal tilsvare en doktorgrad.
Cabinda-konflikten

Bakgrunn

Cabinda ble aldri administrert som en del av Portugisisk Angola, og hadde ingen geografisk eller historisk tilknytning til denne kolonien. Når Angola ble uavhengig i 1975, ble ikke Cabinda konsultert. Cabindas enorme oljeressurser, som utgjør 60 prosent av Angolas oljeressurser, kan ha bidratt til den angolanske besluttsomheten.

Konflikten

I 1963 sluttet FLEC seg til andre frigjøringsbevegelser som kjempet mot portugisiske kolonimyndigheter under den portugisiske kolonikrigen. Når denne krigen endte med undertegnelsen av en våpenhvile og full uavhengighet til alle koloniene, fikk ikke FLEC delta i våpenhvileforhandlingene, og uavhengigheten bevegelsen erklærte ble ikke anerkjent av verken Portugal eller Angola. I 1975  tok Angola, med cubansk hjelp, kontroll over enklavens urbane områder, og kastet dermed det lille landområdet inn i en lang geriljakrig. Samtidig ble Angola kastet inn i en av Afrikas lengste borgerkriger, og som et følge av dette falt Cabinda-konflikten ned på MPLA-regjeringas prioriteringer. Det er utvilsomt at FLEC høstet fordel av dette, men organisasjonen møtte økt motbør straks borgerkrigen endte med at regjeringen slo ned alle opposisjonelle geriljastyrker på fastlandet i 2002. I 2006 ble en våpenhvile undertegnet, men denne viste seg å være ugyldig. Likevel erklærte den angolanske regjeringen en slutt på opprøret, selv om situasjonen til dags dato fortsetter som før. Skal vi tro eksilregjeringa, kontrollerer separatistene 85 prosent av enklaven.
Indre Andamsfjorden

Indre Andamsfjorden er en fjord i Karlsøy kommune i Troms. Den er 5,5 kilometer lang, og ligger mellom Rebbenesøya i øst og øya Andammen i vest. Fjorden har innløp fra Grøtøysundet i nord, mellom Andamsneset og Nesholman. Den går deretter sørover til Kobbenasen, hvor den munner ut i Ytre Andamsfjorden. Det er ingen bosetninger ved fjorden.
TV Sør

TV Sør var en kommersiell tv-kanal som har vært i drift siden 1997 og som eies av Fædrelandsvennen i Kristiansand. Kanalen er en del av Fædrelandsvennens Multimedieavdeling og er samlokalisert med avisredaksjonen på Fiskåtangen i Vågsbygd. Kanalen og avisen samarbeider tett både journalistisk og markedsmessig.
TV Sør har en halv times nyhetssendinger tre ganger daglig på ukedagene. Totalt har kanalen 20-25 000 seere daglig.
TV Sør har 15 ansatte. Sjefredaktøren i Fædrelandsvennen er også ansvarlig redaktør for TV-kanalen.
Den 8. oktober 2007 skiftet kanalen navn til fvntv.